Bosteder, opholdssteder og skoletilbud til anbragte børn har traditionelt været underlagt strenge krav til etableringen og driften. Men reglerne er blevet lempet, og det har medført, at flere bosteder har fået ejere, der kan hive overskud ud til dem selv.

Det vil fagforbundene FOA og Socialpædagogerne lave om, og i dagens Politiken kræver de et politisk indgreb.

- Nu skal vi se konkrete initiativer. Dansk Ervherv

Men det sigte er for snævert ifølge Dansk Erhverv. De ser gerne, at man giver hele socialområdet - både det private og det offentlige - et eftersyn og får skabt mere gennemsigtighed på området.

- Det er store dele af socialområdet, der er præget af manglende økonomisk gennemsigtighed – også inden for de kommunale tilbud. Dansk Erhverv efterlyser nu derfor en samlet national indsats for at sikre, at kommunerne får et langt bedre grundlag til at sammenligne pris og kvalitet, når de køber sociale ydelser ind for op mod 45 mia. kroner om året, skriver Dansk Erhverv i en kommentar til DR Nyheder.

En politisk varm kartoffel

De fleste bosteder drives i dag af kommuner eller selvejende fonde, hvor der ikke hives penge ud til en ejer. Det offentlige bruger omkring to milliarder kroner om året på private bosteder og selvejende fonde.

Børne- og Socialminister Mai Mercado (K) siger i Politiken, at hun hellere vil have mere åbenhed om bostedskoncernernes økonomi, og politikerne skal til næste folketingsår forhandle nye regler og tiltag på plads på socialområdet.

Står det til Dansk Erhverv, skal ministeren og de relevante udvalg have fokus på særligt to ting:

1 Det sociale tilsyn skal have langt bedre redskaber til at efterprøve prissætningen af såvel offentlige som private tilbud. 2 Prisen til et kommunalt eller privat tilbud skal i højere grad fastsættes efter den konkrete positive forskel, man skaber for en borger.

Velfærdspolitisk chef i Dansk Erhverv, Rasmus Larsen Lindblom, uddyber:

- I dag ved vi alt for lidt om, hvilke indsatser, der virker, og her er jeg sikker på, at mange offentlige såvel som private leverandører gerne vil honoreres efter, hvor stor en forskel, man gør for en borger, skriver Larsen Lindblom til DR Nyheder.

Kommunernes Landsforening og regeringen blev ved sidste forhandling af kommunernes økonomi enige om at analysere socialområdet.

- Men nu skal vi se konkrete initiativer, mener Dansk Erhverv.